9. การควบคุมภายในและการตรวจสอบภายใน

คณะกรรมการตรวจสอบของบริษัทฯ
ปฏิบัติงานภายใต้อำนาจและหน้าที่ตามที่ได้รับมอบหมายจากคณะกรรมการบริษัทฯ
ตามที่ปรากฏในกฎบัตรของคณะกรรมการตรวจสอบฯ
ซึ่งสอดคล้องกับแนวทางการปฏิบัติที่ดีของคณะกรรมการตรวจสอบฯ
และหลักการการกำกับดูแลกิจการที่ดี ซึ่งกำหนดโดยตลาดหลักทรัพย์แห่งประเทศไทย
รวมทั้งกฎหมายข้อบังคับและระเบียบอื่นๆ ที่เกี่ยวข้อง คณะกรรมการตรวจสอบฯ
ปฏิบัติหน้าที่โดยผ่านสายงานตรวจสอบภายในซึ่งรายงานตรงต่อคณะกรรมการตรวจสอบฯ

สายงานตรวจสอบภายในได้ให้บริการแก่หน่วยงานต่างๆ
โดยยึดถือกฎบัตรของสายงานตรวจสอบภายในและปฏิบัติตามกรอบการปฏิบัติงานวิชาชีพตรวจสอบภายใน
ซึ่งรวมถึงจรรยาบรรณแห่งวิชาชีพและมาตรฐานการปฏิบัติงานในทางวิชาชีพที่เป็นสากล
เพื่อให้การปฏิบัติงานตรวจสอบมีประสิทธิภาพและได้มาตรฐาน

บริษัทฯ ให้ความสำคัญต่อระบบการควบคุมภายในเป็นลำดับต้นๆ
โดยมุ่งเน้นให้มีระบบการควบคุมภายในที่เพียงพอและเหมาะสมกับการดำเนินธุรกิจ
และเพื่อป้องกันความเสียหายที่อาจเกิดได้อย่างมีประสิทธิภาพ
สายงานตรวจสอบภายในจะทำการประเมินผลการควบคุมภายในของหน่วยงานและกิจกรรมต่างๆ
ซึ่งครอบคลุมทั้งด้านการเงิน การดำเนินงาน การบริหารความเสี่ยง และการกำกับดูแล
เสนอต่อคณะกรรมการตรวจสอบฯ และฝ่ายบริหารเป็นประจำอย่างสม่ำเสมอ นอกจากนี้บริษัทฯ
ยังได้ให้ความสำคัญในการติดตามผลการปรับปรุงแก้ไขอย่างต่อเนื่อง
เพื่อพัฒนาและปรับปรุงระบบการควบคุมภายในให้มีประสิทธิผลและประสิทธิภาพและสอดคล้องกับสภาพแวดล้อมที่มีการเปลี่ยนแปลงอยู่ตลอดเวลา

บริษัทฯ
ได้ตระหนักถึงความสำคัญของการพัฒนาความรู้ความสามารถของผู้ตรวจสอบภายในอย่างต่อเนื่อง
และเพื่อให้การปฏิบัติงานตรวจสอบภายในมีคุณภาพ บริษัทฯ
จึงสนับสนุนอย่างเต็มที่ให้ผู้ตรวจสอบภายในของบริษัทฯ
ได้รับการพัฒนาด้วยการส่งเสริมผู้ตรวจสอบภายในให้เข้ารับการอบรมและร่วมการประชุมสัมมนาทางวิชาชีพต่างๆ
ตามความเหมาะสม ปัจจุบันบริษัทฯ มีผู้ตรวจสอบภายใน 3
ท่านที่สอบได้วุฒิบัตรผู้ตรวจสอบภายในที่ได้รับการรับรอง (Certified Internal
Auditor-CIA)

สรุปสาระสำคัญของระบบการควบคุมภายในและการตรวจสอบภายในของบริษัทฯ ได้ดังนี้

-   คณะกรรมการตรวจสอบฯ
    ทำหน้าที่พิจารณาความเพียงพอและความเหมาะสมของระบบการควบคุมภายในของบริษัทฯ
    โดยรับฟังความคิดเห็นจากสายงานตรวจสอบภายในและผู้สอบบัญชีอิสระของบริษัทฯ
    อย่างใกล้ชิด วัตถุประสงค์ก็เพื่อที่จะเชื่อมั่นได้ว่า รายงานทางการเงินมีความน่าเชื่อถือ
    รวมทั้งการปฏิบัติงานต่างๆ ของบริษัทฯ เป็นไปอย่างมีประสิทธิภาพ และเป็นไปตามกฎหมาย
    ระเบียบ ข้อบังคับ และนโยบายต่างๆ ที่เกี่ยวข้อง ในการประชุมของคณะกรรมการตรวจสอบฯ
    ผู้บริหารระดับสูงจะได้รับเชิญให้เข้าร่วมทุกครั้ง
    เพื่อรับฟังข้อเสนอแนะหรือให้คำแนะนำในปัญหาบางประเด็น อย่างไรก็ตาม
    หากคณะกรรมการตรวจสอบฯ มีข้อเสนอแนะหรือพบข้อบกพร่องที่เป็นสาระสำคัญ
    ก็จะรายงานต่อคณะกรรมการบริษัทฯ เพื่อให้มีการปรับปรุงแก้ไขอย่างเร่งด่วนต่อไป

-   สายงานตรวจสอบภายในวางแผนการปฏิบัติงานของบริษัทฯ
    โดยใช้หลักเกณฑ์การพิจารณาลำดับความสำคัญตามความเสี่ยง
    โดยคำนึงถึงข้อกังวลของผู้บริหารด้วย
    ในการปฏิบัติงานสายงานตรวจสอบภายในจะนำเอาหลักวิชาการและวิธีการทำงานที่เป็นระบบเข้ามาใช้ในการสอบทาน
    ประเมินผล เพื่อปรับปรุงประสิทธิผลของกระบวนการกำกับดูแล การบริหารความเสี่ยง และ
    การควบคุมภายใน นอกจากนั้น
    ยังมีการให้บริการด้านการให้คำปรึกษาแก่ฝ่ายบริหารตามควรแก่กรณี
    ผลการตรวจสอบจะถูกนำเสนอต่อผู้บริหารระดับสูงและหน่วยงานที่เกี่ยวข้อง
    คณะกรรมการตรวจสอบฯ จะได้รับรายงานผลการปฏิบัติงานอย่างสม่ำเสมอ
    ในกรณีที่มีข้อสังเกตหรือข้อเสนอแนะที่มีสาระสำคัญ
    หัวหน้าสายงานตรวจสอบภายในจะรายงานต่อคณะกรรมการตรวจสอบฯ ในทันที
    พร้อมกับรายงานประธานเจ้าหน้าที่ฝ่ายปฏิบัติการเพื่อการพิจารณาสั่งการแก้ไขโดยด่วนต่อไป

-   ในการปฏิบัติงานตรวจสอบ
    สายงานตรวจสอบภายในได้มีการกำหนดนโยบายและดำเนินมาตรการเพื่อควบคุมคุณภาพของงานตรวจสอบอย่างต่อเนื่อง
    มีการควบคุมดูแลงานอย่างใกล้ชิด และเมื่อเสร็จสิ้นการปฏิบัติงานแต่ละครั้ง
    ผู้ตรวจสอบภายในจะประชุมร่วมกับผู้รับบริการ รวมทั้งผู้บริหารผู้ควบคุมดูแลสายงานนั้น
    รวมทั้งมีการสอบถามความคิดเห็นเกี่ยวกับการปฏิบัติงานของเจ้าหน้าที่ตรวจสอบ
    เพื่อนำมาปรับปรุงคุณภาพของงานต่อไป

-   สายงานตรวจสอบภายในจะติดตามผลการดำเนินการแก้ไข
    โดยถือเป็นส่วนหนึ่งของการปฏิบัติงานตามปกติ
    ปัญหาหรือข้อสังเกตบางประการจากการตรวจสอบที่อาจจะต้องใช้เวลาพอสมควรในการดำเนินการปรับปรุงแก้ไข
    สายงานตรวจสอบภายในก็จะทำการติดตามผลภายในระยะเวลาที่เหมาะสม
    พร้อมทั้งรายงานให้คณะกรรมการตรวจสอบฯ
    และผู้บริหารระดับสูงทราบความคืบหน้าเป็นระยะๆ ตามสมควร

รายงานจากคณะกรรมการตรวจสอบ

คณะกรรมการตรวจสอบของ บริษัท โพสต์ พับลิชชิง จำกัด (มหาชน) ประกอบด้วยกรรมการอิสระ
3 ท่าน คือ ดร. ศิริการเจริญดี (ประธานคณะกรรมการตรวจสอบฯ) นายพิชัย วาศนาส่ง และ
นายจอห์น ทอมพ์สัน โดยมี นางฉันทนา สืบสิน ผู้อำนวยการสายงานตรวจสอบภายใน
เป็นเลขานุการคณะกรรมการตรวจสอบฯ

คณะกรรมการตรวจสอบฯ ปฏิบัติหน้าที่ตามที่ได้รับมอบหมายจากคณะกรรมการบริษัทฯ
ให้เป็นไปตามข้อกำหนดของตลาดหลักทรัพย์แห่งประเทศไทย หลักการของการกำกับดูแลกิจการที่ดี
รวมทั้งกฎหมายระเบียบข้อบังคับที่เกี่ยวข้องต่างๆ หน้าที่ของคณะกรรมการตรวจสอบฯ ได้แก่
การสอบทานงบการเงินประจำปีและงบการเงินระหว่างกาล การควบคุมภายใน
รวมทั้งความขัดแย้งทางผลประโยชน์อันอาจเกิดขึ้นได้ นอกจากนั้นแล้ว คณะกรรมการตรวจสอบฯ
ยังมีหน้าที่ให้ความเห็นในการแต่งตั้งผู้สอบบัญชี
รวมทั้งความเหมาะสมของค่าตอบแทนแก่ผู้สอบบัญชีด้วย

คณะกรรมการตรวจสอบฯ ได้สอบทานงบการเงินของบริษัทฯ สำหรับปี พ.ศ. 2554
จากข้อมูลที่ได้รับ สรุปได้ว่า การจัดทำงบการเงินและรายงานต่างๆ ที่เกี่ยวข้อง
เป็นไปตามหลักการบัญชีที่รับรองทั่วไปรวมทั้งข้อกำหนดในทางกฎหมายต่างๆ

อนึ่ง จากการที่บริษัทฯ ได้รับเอามาตรฐานการบัญชีเรื่อง “ผลประโยชน์พนักงาน” มาใช้
ซึ่งมีผลตั้งแต่เดือน มกราคม พ.ศ. 2554 โดยบริษัทฯ
ได้ปรับปรุงยอดผลกระทบที่เกิดจากการนี้กับยอดยกมาต้นงวดของบัญชีกำไรสะสม
ในการเปลี่ยนแปลงมาตรฐานบัญชีดังกล่าว คณะกรรมการตรวจสอบฯ
ได้ให้ความสนใจเป็นพิเศษในเรื่องของการคำนวณภาระผูกพัน
ซึ่งดำเนินการโดยผู้เชี่ยวชาญทางสถิติที่เป็นอิสระ
รวมทั้งการเตรียมการเพื่อการเปลี่ยนแปลงทางการบัญชีนี้
และเห็นว่าผลกระทบต่องบกำไรขาดทุนจากการนี้ไม่ถือว่าเป็นสาระสำคัญ

เมื่อพิจารณาเกี่ยวกับประเด็นความขัดแย้งทางผลประโยชน์ คณะกรรมการตรวจสอบฯ
มีความเห็นว่ารายการที่เกี่ยวข้องกันของบริษัทฯ มีความเป็นธรรม ทั้งในด้านเงื่อนไขและราคา
ก่อให้เกิดประโยชน์สูงสุดแก่บริษัทฯ

ดังนั้น คณะกรรมการตรวจสอบฯ จึงเสนอแนะให้คณะกรรมการบริษัทฯ
นำงบการเงินและงบการเงินรวมสิ้นสุด ณ วันที่ 31 ธันวาคม พ.ศ. 2554
เสนอขออนุมัติต่อที่ประชุมผู้ถือหุ้นต่อไป

คณะกรรมการตรวจสอบฯ ร่วมกับสายงานตรวจสอบภายในและผู้สอบบัญชีภายนอก
ได้สอบทานประสิทธิภาพและความพอเพียงของระบบการควบคุมภายในของบริษัทฯ และมีความเห็นว่า
การควบคุมภายในโดยทั่วไปเหมาะสมสำหรับสภาพแวดล้อมในทางธุรกิจของบริษัทฯ ในปัจจุบัน

คณะกรรมการตรวจสอบฯ กำกับดูแลการปฏิบัติตามกฎหมายและกฎระเบียบต่างๆ
ที่เกี่ยวข้องกับบริษัทฯ
โดยผ่านทางสายงานตรวจสอบภายในโดยได้รับการสนับสนุนจากเลขานุการบริษัท
คณะกรรมการตรวจสอบฯ จะรายงานถึงกิจกรรมของคณะกรรมการตรวจสอบฯ
และปรึกษาหารือประเด็นต่างๆ กับคณะกรรมการบริษัทฯ ในการประชุมคณะกรรมการบริษัทฯ
เป็นรายไตรมาส บริษัทฯ มิได้มีการไม่ปฏิบัติตามกฎหมายและกฎระเบียบต่างๆ
ซึ่งอาจมีผลกระทบอย่างร้ายแรงต่องบการเงินของบริษัทฯ

นอกจากการสอบทานรายงานที่ได้รับจากหัวหน้าหน่วยงานตรวจสอบภายใน
ให้ความเห็นชอบในงบประมาณและแผนการตรวจสอบประจำปี 2555 แล้ว คณะกรรมการตรวจสอบฯ
ได้กำกับดูแลสายงานตรวจสอบภายใน รวมทั้งให้ข้อเสนอแนะในกิจกรรมต่างๆ
ของหน่วยงานตรวจสอบภายในตามความเหมาะสม

คณะกรรมการตรวจสอบฯ
ได้ติดตามความคืบหน้าในการนำเอาคำแนะนำของสายงานตรวจสอบภายในไปลงมือปฏิบัติอย่างสม่ำเสมอ
คณะกรรมการตรวจสอบฯ ได้ส่งเสริมการพัฒนาความเชี่ยวชาญ ประสิทธิผล
และคุณภาพของงานตรวจสอบภายในให้ดียิ่งขึ้น
โดยการให้คำแนะนำที่เหมาะสมและสนับสนุนให้ผู้ตรวจสอบได้รับการพัฒนาและฝึกอบรมหลักสูตรต่างๆ
ตามสมควร

คณะกรรมการตรวจสอบฯ และสายงานตรวจสอบภายใน
ได้รับความร่วมมือเป็นอย่างดีจากคณะผู้บริหาร
รวมทั้งสามารถเข้าถึงข้อมูลในการปฏิบัติงานได้อย่างไม่มีข้อจำกัดใดๆ
ซึ่งทำให้สามารถปฏิบัติหน้าที่ตามที่ระบุไว้ในกฎบัตรได้อย่างมีประสิทธิผล

เนื่องจากผลปฏิบัติงานในอดีตของผู้สอบบัญชีเป็นที่น่าพอใจ คณะกรรมการตรวจสอบฯ
จึงมีมติเห็นควรเสนอแต่งตั้งให้ นายณรงค์ พันตาวงษ์ ผู้สอบบัญชีรับอนุญาตหมายเลข 3315
และ/หรือนางสาวทิพวัลย์ นานานุวัฒน์ ผู้สอบบัญชีรับอนุญาตทะเบียนเลขที่ 3459 และ/หรือ
นางสาวศิราภรณ์ เอื้ออนันต์กุล ผู้สอบบัญชีรับอนุญาตหมายเลข 3844 ของบริษัทสำนักงาน เอินส์ท
แอนด์ ยัง จำกัด เป็นผู้สอบบัญชีของบริษัทฯ เป็นผู้ทำการตรวจสอบ
และแสดงความเห็นต่องบการเงินของบริษัทฯ สำหรับรอบระยะเวลาบัญชีปี พ.ศ. 2555 นอกจากนี้
คณะกรรมการตรวจสอบฯ ได้พิจารณาค่าตอบแทนผู้สอบบัญชีสำหรับปีพ.ศ. 2555
โดยเมื่อคำนึงถึงอัตราค่าสอบบัญชีในท้องตลาด
ปริมาณงานและต้นทุนในการให้บริการในปีที่กำลังจะมาถึงเห็นว่า
ค่าตอบแทนที่ผู้สอบบัญชีเสนอมาดังรายละเอียดที่นำเสนอในการประชุมผู้ถือหุ้นสามัญประจำปีนั้น
เป็นจำนวนที่เหมาะสม

ในระหว่างปี พ.ศ. 2554 คณะกรรมการตรวจสอบฯ ได้มีการประชุมอย่างเป็นทางการ 4 ครั้ง
เพื่อสอบทานงบการเงินรายไตรมาสและงบประจำปี
พร้อมทั้งหารือถึงประเด็นที่พบจากการตรวจสอบบางประเด็นกับผู้บริหารที่เกี่ยวข้อง นอกจากนี้
ในเดือนกุมภาพันธ์ คณะกรรมการตรวจสอบฯ
ได้จัดให้มีการประชุมกับผู้สอบบัญชีเป็นการส่วนตัวโดยที่ไม่มีผู้บริหารท่านใดเข้าร่วมประชุมด้วย
และโดยที่เป็นส่วนหนึ่งของการกำกับดูแลกิจการที่ดี คณะกรรมการตรวจสอบฯ
ยังคงส่งเสริมให้บริษัทฯ มีกระบวนการบริหารความเสี่ยงที่เหมาะสมกับกิจการของบริษัท

รายงานการเข้าร่วมประชุมของ คณะกรรมการตรวจสอบฯ สำหรับปีพ.ศ. 2554 เป็นดังนี้

+----------------------+------+------+------+------+------+-------+
| การประชุม             | 1    | 2    | 3    | 4    | รวม  | ร้อยละ |
+----------------------+------+------+------+------+------+-------+
| วันที่                  | 17   | 10   | 5    | 4    |      |       |
|                      | ก.พ. | พ.ค. | ส.ค. | พ.ย. |      |       |
| ผู้ร่วมประชุม            |      |      |      |      |      |       |
+----------------------+------+------+------+------+------+-------+
|  ดร.ศิริ การเจริญดี      | 1    | 1    | 1    | 1    | 4    | 100   |
+----------------------+------+------+------+------+------+-------+
| นายพิชัย วาศนาส่ง       | 1    | 1    | 1    | -    | 3    | 75    |
+----------------------+------+------+------+------+------+-------+
| นายจอห์น ทอมพ์สัน       | -    | 1    | 1    | 1    | 3    | 75    |
+----------------------+------+------+------+------+------+-------+

(ดร. ศิริ การเจริญดี)

ประธานคณะกรรมการตรวจสอบ

20 กุมภาพันธ์ พ.ศ. 2555